Foto’s: Pres. Kruger se graf deur vandale geteikenFoto: Verskaf Vandale het die graf van pres. Paul Kruger in die Heldeakker in Pretoria geteiken. Groot skade is aangerig deur die borsbeeld op sy graf te vernietig. Vandale het ook in 1995 die graf verniel en die oorspronklike marmerbeeld beskadig. In die proses het die groot grafblad ook seergekry – die krake lê steeds oor die Hollandse boodskap: “Gestorven in Ballingschap te Clarens, in Switzerland”. Kort ná die voorval is die beskadigde marmerbeeld met ’n bronsbeeld vervang. Dr. Danie Langner, besturende direkteur van die Federasie van Afrikaanse Kultuurvereniginge (FAK), het gesê pres. Kruger is op 14 Julie 1904 in Clarens, Switserland, oorlede en op 16 Desember 1904 in die Heldeakker te ruste gelê. Meer as 20 000 mense het die begrafnis bygewoon. Langner het gesê die FAK was, in samewerking met die Ou Presidensie Historiese Vereniging, betrokke by die beveiliging van pres. JH Brand se familiekerkhof in Bloemfontein. Die afgelope naweek is die heining onthul tydens die 130ste herdenking van pres. Brand se sterfdag op 14 Julie 1888. “Skaars is een president se graf beveilig, of ’n ander president se graf word verniel. Die wyse waarop Afrikanererfenisse geteiken word, is kommerwekkend. Ondanks die departement van kuns en kultuur se standpunt dat standbeelde en monumente nie beskadig moet word nie, ontbreek die politieke wil om die vandalisme van Afrikanererfenisse stop te sit. Foto: Verskaf “Dit plaas groter druk op kultuurorganisasies om met beperkte geldbronne self in te gryp om Afrikaners se historiese erfenis, soos die beeld en grafsteen, te herstel en te beveilig,” het Langner gesê. Die Tshwane-metroraad is verantwoordelik vir die bestuur van die Heldeakker. Die historiese begraafplaas is die laaste rusplek van verskeie historiese figure, onder andere koningin Victoria se kleinseun, prins Christian Victor, Jopie Fourie, Andries Pretorius, genl. Louis Botha, Afrikaanse digters soos Eugène Marais en Jan FE Celliers, asook voormalige eerste ministers HF Verwoerd en JG Strijdom. Diegene wat die FAK wil ondersteun om die beeld te herstel, klik hier.